**กสอ. จับมือ สภาอุตฯ เชียงใหม่ หนุน ผปก.เอสเอ็มอี เปิดพื้นที่จัดงาน​ Fair เอาใจนักช้อป หวังกระตุ้นเศรษฐกิจช่วงปลายปี**

จ.เชียงใหม่ 30 พฤศจิกายน 2561 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม ให้เกียรติเป็นประธานเปิดงานหัตถกรรมของขวัญ ของที่ระลึก ครั้งที่ 28 (Gift Fair) ณ ศูนย์ส่งเสริมอุตสาหกรรมภาคที่ 1 ร่วมด้วย ประธานสภาอุตสาหกรรมกลุ่มภาคเหนือตอนบน 1 ประธานสภาอุตสาหกรรมจังหวัดเชียงใหม่ เลขาธิการสภาอุตสาหกรรมจังหวัดเชียงใหม่ ประธานจัดงานหัตถกรรมของขวัญของที่ระลึก ครั้งที่ 28 และคณะผู้บริหารกะทรวงอุตสาหกรรม เข้าร่วมงานดังกล่าว โดยมี นายวิรุฬ พรรณเทวี รองผู้ว่าราชการจังหวัดเชียงใหม่ กล่าวต้อนรับ และนางสาวกัณณิกา บัวจีน ประธานจัดงานหัตถกรรมของขวัญของที่ระลึก ครั้งที่ 28 กล่าวรายงาน

งานหัตถกรรมของขวัญ ของที่ระลึก ครั้งที่ 28 (Gift Fair) เป็นความร่วมมือระหว่าง กรมส่งเสริมอุตสาหกรรม (กสอ.) โดย ศูนย์ส่งเสริมอุตสาหกรรมภาคที่ 1 จ.เชียงใหม่ ร่วมกับ สภาอุตสาหกรรมจังหวัดเชียงใหม่ จัดขึ้นเพื่อเปิดพื้นที่แสดงสินค้าหัตถกรรมของขวัญของที่ระลึกที่ใหญ่ที่สุดในภาคเหนือ เพื่อหนุนผู้ประกอบการเอสเอ็มอีและวิสาหกิจชุมชนทดสอบตลาด ปรับเปลี่ยนพัฒนาผลิตภัณฑ์ให้โดนใจผู้บริโภค สร้างโอกาสให้ธุรกิจเอสเอ็มอี/วิสาหกิจชุมชนให้เติบโตพร้อมต่อยอดสร้างโอกาสและขยายช่องทางการตลาดสู่ระดับสากล ตลอดจนได้มีโอกาสพบปะแลกเปลี่ยนความคิดเห็นกับลูกค้า และสร้างช่องทางการตลาดใหม่ ๆ ในลักษณะการขายสินค้าไปยังผู้บริโภคโดยตรง (Business to Customer : B to C) ซึ่งจะก่อให้เกิดการพัฒนาเพื่อเชื่อมโยงตลาดทั้งในและต่างประเทศต่อไป โดยร้านค้าที่จัดจำหน่ายผลิตภัณฑ์ภายในงานเป็นผู้ประกอบการเอสเอ็มอี และวิสาหกิจชุมชนจากทั่วประเทศ​ที่ผ่านการส่งเสริมจากสภาอุตสาหกรรมจังหวัดเชียงใหม่ ศูนย์ส่งเสริมอุตสาหกรรมภาคที่ 1 รวมถึงกลุ่มผู้ประกอบการ Startup เข้าร่วมจำหน่ายสินค้ากว่า 420 คูหา อาทิ ผลิตภัณฑ์กระดาษสา ผ้าและผลิตภัณฑ์จากผ้า ผลิตภัณฑ์จากไม้ ผลิตภัณฑ์จากเซรามิก เครื่องประดับ ของใช้ของตกแต่งบ้าน และอาหารของฝาก ซึ่งจัดขึ้นระหว่างวันที่ 30 พฤศจิกายน - 9 ธันวาคม 2561 เวลา 10.00 น. – 20.00 น. ณ ศูนย์ส่งเสริมอุตสาหกรรมภาคที่ 1 ถนนทุ่งโฮเต็ล อำเภอเมือง โดยคาดว่าตลอดการจัดงานจะมีเงินสะพัดกว่า 40 ล้านบาท ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพ